Papersnake/gushiwen huggingface dataset:
冬节忤 其二
郑清之（宋代）

雪毛舞风学喓趯，冻落天孙碎云织。玉肌不粟彭祖方，戏挟奇芬笑安息。

生憎万花肯同调，嗤点寿阳聊半识。结根不向青桂宫，绝交月姊无难色。

谁能柔此老强项，朝暮隆隆转娲石。春风为媒懒结子，来访苔痕娱梦得。

人间要觅尔许清，语渠肉食乃无墨。
古意二首 其二
刘祁（元代）

秋江有芙蓉，颜色好鲜洁。褰裳欲采折，水深不可涉。

严风下飞霜，芳艳空凋歇。怅望一长叹，临川无桂楫。
酬黄子厚见访归途惠诗韵
朱熹（宋代）

枥骥倦千里，笼鹤思九皋。念昔田舍日，不知山林高。

一朝逢世田，故丘得潜逃。平生栖遁志，兹焉始坚牢。

故人谷城翁，高情北窗陶。亦复喜我归，巾车款林巢。

申旦更离阔，中情重忉忉。
书感
刘克庄（宋代）

髧髦驰逐少年场，晚向深山学老庄。
名以马牛犹不校，嘲为豚犬极何妨。
性疏熟客来难记，意懒生书读易忘。
却笑痴人误标榜，贤愚千古共茫茫。
赠吴正仲
吴敏（宋代）

先生古人风，文字祖西汉。
不令万钱食，亦合五花判。
点绛唇（和吴见山韵）
吴文英（宋代）

金井空阴，枕痕历尽秋声闹。梦长难晓。月树愁鸦悄。

梅压檐梢，长蝶寻香到。窗黏了。翠池春小。波冷鸳鸯觉。
绍圣春宴口号 其二
蔡京（唐代）

三春乐奏三春曲，万岁声连万岁山。欲识君臣同乐意，天威咫尺不违颜。
余居百丈天觉方注楞严以书见邀作此寄之二首 其二
释德洪（宋代）

三世如来尊顶法，覆藏深密碧螺寒。通身是眼自不见，擘面出螺窥更难。

四义仅能分肉髻，八还终恐隔花冠。争如劈佛丹霞手，揭露从教觌体看。
挽后村五首 其二
林希逸（宋代）

词源泉万斛，笔欲挽天河。诗比欧韩密，文追汉晋多。

一生名皎皎，四入发皤皤。班不登书殿，伤哉可柰何。
御书草圣千文赞
李纲（宋代）

伏羲画卦，人文以成。书契之作，以代结绳。篆籀而降，秦隶乃兴。

规摹楷法，有真有行。众妙且美，萃于兹草。畴克工之，心悟笔到。

芝靖羲献，主盟此道。自昔英主，鲜不自好。惟汉光武，投戈讲艺。

有唐太宗，笔迹奇秘。底绥大业，实资勇智。游戏翰墨，乃其馀事。

于穆天子，允武允文。武定祸乱，文该典坟。万机之馀，纵笔怡神。

作此草圣，前无古人。人亦有言，心正笔正。妙哉心画，本乎湖静。

银钩铁纽，蟠屈刚劲。云汉昭回，奎壁辉映。如鸟行沙，如虫蚀木。

鸾鹄停峙，龙蛇起陆。飞电绕枢，垂虹饮谷。千变万态，荡耀心目。

一人之贵，犹或勤斯。咨尔多士，胡可怠而。学问积躬，功名济时。

其则不远，瞻之仰之。载摹宸翰，勒之嘉石。龛于殿阴，如鲁屋壁。

天威在望，得所矜式。微臣作赞，垂示无极。
桂枝香（送宾月叶公东归）
张炎（宋代）

晴江迥阔。又客里天涯，还叹轻别。万里潮生一棹，柳丝犹结。荷衣好向山中补，共飘零、几年霜雪。赋归何晚，依依径菊，弄香时节。

料此去、清游未歇。引一片秋声，都付吟箧。落叶长安，古意对人休说。相思只在相留处，有孤芳、可怜空折。旧怀难写，山阳怨笛，夜凉吹月。
颂古十首
释端裕（宋代）

玉箫吹作凤鸾吟，惹动游人离别心。
一阵东风卷寥廓，四方八面少知音。
过酒泉忆杜陵别业
岑参（唐代）

昨夜宿祈连，今朝过酒泉。黄沙西际海，白草北连天。

愁里难消日，归期尚隔年。阳关万里梦，知处杜陵田。
积雨
童佩（明代）

坞中积雨藓痕青，门外流泉枕上听。汉客年华消渴病，越人生上养鱼经。

居山已识龙蛇气，灌药聊资水石形。更喜湿云能悟道，林间夜护少微星。
校贡氏科举志率成一律
王家枚（清代）

一门武达更文通，科第由来冠邑东。父子同年魁虎榜，弟昆接踵步蟾宫。

最难三世祀乡校，更羡二疏契颍嵩。述德每怀贤后裔，他年幸绍旧家风。
唐侯举摹刊诗卷牟献之文赵子昂字
方回（元代）

金马文章坡颍氏，玉堂字画献羲之。
得兼裒施枣此刻，价倍湖州校正诗。
秋怀 其八
连文凤（宋代）

娟娟谁家女，轧轧弄机杼。买丝织未成，催租立当户。

下机愁向人，憔悴不敢语。泣涕走深山，深山更风雨。
次韵
释德洪（宋代）

我昔度瘴海，夜浪光熳熳。经旬困掀簸，饮食借日旦。

动辄值墙壁，更觉归心懒。平生百念灰，但有身为患。

卧看生与死，两者无可拣。那知故园山，秀色长在眼。

爱此□洌崖，中有山房瞰。会当持老齿，嚼此无沙饭。
闻歌二绝
葛立方（宋代）

月明如镜酒如空，响谷清声出汉宫。
怪得中庭红叶堕，琉璃帐底唱回风。
避寇鼓山 其四
卓梦采（清代）

世途多棘刺，吾欲向谁亲。高卧为长策，孤栖是逸民。

洞虚花写影，树静月窥人。趺坐如禅相，爨虚未我贫。

食鱼羞看铗，漉酒好将巾。始觉书生拙，空怀百战身。
易水行
梁佩兰（清代）

易水悲歌动天地，荆卿入秦为燕使。秦王尊礼设九宾，殿间顾笑旁无人。

于期之头奉上殿，血光直射秦王面。取持《督亢》色仓皇，咄哉年少秦舞阳！

图穷不觉见匕首，秦王睨之环柱走。荆卿不得刺秦王，无且在殿提药囊。

为谋不成实天意，祖龙胆落荆卿死。一死可以报太子，君不见沙丘之椎亦如此。
题赵侯庙
王洋（宋代）

途穷道尽势仓皇，犹守孤城结战场。
遗庙丹青照今古，不惭张许在睢阳。
师张检讨居
申佳允（明代）

上谷郁英蔚，灏气涵渊穆。峭石逼嶙峋，孤烟浮大陆。

冠笏玉阶升，簪珥金瓯卜。红药雾霏霏，瑶草风谡谡。

霄汉翔凤鸾，霜雨凌鸿鹜。倚徙钟簴间，苍莽崧衡矗。
长至日阻风独酌
黄公辅（明代）

石尤太不情，偏阁客边程。且把寂寥酒，来降觱发声。

三杯醺未醒，一枕梦难成。望望天边去，心摇实似旌。
米元章临笔精日寒二帖赞
岳珂（宋代）

义献之迹，临者米也。
遡观欣书，乃二体也。
随珠卞璧，萃此纸也。
以鉴得之，亦可纪也。
送何时学游湖南北
傅若金（元代）

涔阳极浦远帆多，忆昨狂游是处过。今日送君如梦寐，少年为客莫蹉跎。

沅湘日落明秋叶，江汉风回乱夕波。若过楚累凭借问，沙头芳草近如何。
公事后禁门（三首）
蔡羽（明代）

碧霭凝金瓦，沧波到玉津。
蓬莱云叆叇，玄圃石嶙峋。
内祝开香殿，天花捧御真。
丰宫太皇业，温树万年春。
寄杨先归颍上
浦源（明代）

荒城此日共凄然，我欲南征子北迁。
秋雨黄芦思颍水，夕阳红稻忆吴田。
萧条客舍虫声里，迢递乡书雁影边。
安得重逢一携手，别离同话酒尊前。
二月二日
李商隐（唐代）

二月二日江上行，东风日暖闻吹笙。
花须柳眼各无赖，紫蝶黄蜂俱有情。
万里忆归元亮井，三年从事亚夫营。
新滩莫悟游人意，更作风檐夜雨声。
古松行
倪济远（清代）

祝寿庵中见古松，骨劲似铁皮青铜。天鸡白鹄不愁思，俯视千山凡木空。

僧雏袖手不敢抚，恐动鳞爪飞为龙。平生古物经眠窄，孔陵之桧孟庙柏。

人间摩顶皆儿孙，地轮盘根太阴黑。今观此松近十围，已觉眼前无物敌。

力追秦汉出生面，势刮风雷荡空壁。昔遇鼎湖僧，低头检松子。

目光岩下电，枯坐不肯起。欲貌此僧配此松，可惜松存僧老死。

呜呼毕宏韦偃绝世无，何时将汝画作图，使汝之寿名山俱。
赠霓裳十二首 其四
胡应麟（明代）

睡足纱窗昼漏迟，白樱桃下画蛾眉。珠帘百尺重门闭，沉水香销月上时。
赵宜兴讣至 其二
释居简（宋代）

百里寄丰凶，休仍与戚同。小心三日妇，宏略九年弓。

犊用刀偿价，人疑蔀发蒙。来年花满县，何似去年红。
江行有感
文天祥（宋代）

蒲萄肥汗马，荆棘冷铜驼。
巫峡朝云湿，洞庭秋水波。
穷愁空突兀，暗泪自滂沱。
莫恨吾生误，江东才俊多。
咏三虫 其三 蝉
徐贲（元代）

愁断齐奴一寸心，谁知青女怨犹深。长吟莫恋宫前柳，黄叶秋风自不禁。
展子虔游春图卷
张圭（宋代）

东风一样翠红新，绿水青山又可人。料得春山更深处，仙源初不限红尘。
林附祖
文天祥（宋代）

画影图形正捕风，书生薄命入置中。
胡儿一似冬烘眼，错认颜标作鲁公。
食鹅梨三首
刘子翚（宋代）

寒烽夜灭楚淮长，客舸轻摇度碧光。
北果初来珍重意，层层般纸透清香。
秋夜对雨寄石瓮寺二秀才
王建（唐代）

夜山秋雨滴空廊，灯照堂前树叶光。

对坐读书终卷后，自披衣被扫僧房。
姑苏杂咏 要离墓
高启（明代）

弱夫杀壮士，谁敢婴余怒。
今日古城边，耕人肆侵墓。
桃源二客行
张方平（宋代）

刘郎阮郎丹箓客，桃花源中有旧宅。閒寻流水过碧溪，忽闻鸡犬见人迹。

琼台瑶榭知何所，紫云深处开珠户。鹤驾龙軿綵仗来，鸾歌凤舞霞觞举。

世缘未断尘心狂，苦厌仙家日月长。洞门一闭恍如梦，归路古木何荒凉。
挽沈学士度
曹义（明代）

八哀年高雪满簪，仙游一梦竟沉沉。草麻几对西清月，润笔多颁内帑金。

蕙帐夜空孤鹤怨，薇垣春去落花深。海棠依旧栖灵鹊，宁得重来听好音。
除日送龙涎香与宋评事 其一
曾丰（宋代）

除夕风霜节，家人锦绮筵。舌头馀凤髓，鼻观欠龙涎。

玉饼聊分饷，金炉试一燃。更将国香匹，何似海南烟。
百丈山
郑樵（宋代）

叠嶂联屏飞远近，风情物色有余涯。
回头四顾东西地，多少砺山庄帝家。
真宗奉圣祖玉清昭应宫十一首
真宗（宋代）

明明文考，储精上苍。
礼乐明作，溥率实王。
功德累治，历数会昌。
孝思罔极，丕祐无疆。
瓜州
蔡槃（宋代）

烟际系孤舟，芦花两岸秋。江空双雁落，天迥一星流。

急鼓西津渡，残云北固楼。商人茅店下，沽酒话扬州。
减字木兰花·谁将妙笔
仲殊（宋代）

谁将妙笔。写就素缣三百匹。天下应无。此是钱塘江上图。一般奇绝。云淡天低秋夜月。费尽丹青。只这些儿画不成。
病起小步感新栽柳竹而有作
郭之奇（明代）

新栽柳竹共森森，环堵萧然独静深。久闭柴扉辞屐齿，初扶藜杖入花阴。

开颜久对云天色，敛意微思日月心。鼎鼎百年方半得，悠悠千载莫相侵。
镇海塔观海
严光禄（清代）

百级危梯上，茫茫一气间。江光遥入海，潮势欲沈山。

阊阖何从叩，蓬莱莫可攀。仙人能挟我，挥手谢尘寰。
十月十二日夜务宿寄内
张耒（宋代）

夜寒欺老人，展转睡不足。
长年怕为客，况此空斋宿。
嗈嗈度云雁，瑟瑟受霜竹。
冻骹冷如植，未觉重衾燠。
天明起盥栉，淡日初照屋。
寄声家具酒，买鱼烹雁鹜。
经衡岳下作
张礼（清代）

九峰天外削崚嶒，振策何当蹑屐登。玉虎驱雷腾紫盖，苍龙挟雨出朱陵。

神幢昼閟烟霞窟，帝阙晴悬日月镫。铁笛一声叫奇绝，荡胸云气正层层。
和渊老妙现之什
李弥逊（宋代）

乾坤渺渺一浮尊，万象分明水四濆。
虎脊横熔山作队，鱼鳞倒影海成纹。
老僧诗罢闲欹竹，幽士馀斋正卧云。
妙现镜中无一事，世间从此罢挥斤。
玉楼春
佚名（宋代）

小桃枝上东风转。□□草绿江南岸。绿杨学舞小蛮腰，红药惜开菩萨面。
故乡何处天涯远。黄梁梦断行云断。登楼准拟故人书，殷勤试问西归雁。
采桑子·白莲池上当时月
晏几道（宋代）

白莲池上当时月，
今夜重圆。
曲水兰船，
忆伴飞琼看月眠。
黄花绿酒分携后，
泪湿吟笺。
旧事年年，
时节南湖又采莲。
赋张邈所画山水图
李彭（宋代）

异时颇爱宋元君，踏门画史如云屯。舐笔和墨太早计，解衣槃薄全天真。

梦泽张侯饱閒暇，直疑胸中有成画。酒酣耳热呼不醒，澹墨淋漓疾挥洒。

谁为右辖赋招魂，远过酸寒郑广文。怪底高堂见丘壑，欲攀松萝寻石门。

咫尺终南与王屋，翩翩不下如黄鹄。水南水北索价高，放浪犹歌紫芝曲。

张侯爱画入骨髓，脑脂遮眼良有以。笔端刻意写遗民，要似留侯赤松子。

如闻可汲用王明，会须添作贡公喜。
高阳台 旧琴
孙鼎臣（清代）

松月潮声，蕙烟人影，幽兰袅入新词。流水年芳，缃囊暗换蛛丝。

前身酒病狂中散，论风怀，焦尾方知。甚吴桐、寸寸冰纹，画壁愁窥。

起来还按湘妃谱，奈神蛟倦舞，锦荐寒欺。秋老文园，潇潇碧敛梧枝。

春弦只被柔荑误，把几行、金雁差池。听清商，款款调来，可似年时。
仲春杂书二首 其二
赵蕃（宋代）

二月倏已尽，一春馀几多。不知花过矣，谁问病如何。
十贤祠
方信孺（宋代）

晋唐相望已千年，香火如今数十贤。
不见古人空再拜，祠堂西去有贪泉。
诗偈 其二十六
庞蕴（唐代）

老来无气力，房舍不能修。基颓柱根朽，椽梠脱差抽。

泥涂零落尽，四壁空飕飕。举头看梁柱，星星见白头。

慧云降法雨，智水沃心流。家中空豁豁，屋倒亦何忧。

山庄草庵破，余归大宅游。生生不拣处，随类说无求。
次韵鲜于晋伯清明日过水南
晁公溯（宋代）

又赋斜川五日诗，行将去此欲何之。
一年春事仓庚报，万里乡心杜宇知。
笔力早衰无痛快，词源渐老乏经奇。
文章子骏惟君似，学到扬州刺史时。
菩萨蛮·哀筝一弄湘江曲
晏几道(一说张先)（宋代）

哀筝一弄湘江曲，声声写尽湘波绿。纤指十三弦，细将幽恨传。
当筵秋水慢，玉柱斜飞雁。弹到断肠时，春山眉黛低。
雨中花令（夏词）
王观（宋代）

百尺清泉声陆续。映潇洒、碧梧翠竹。面千步回廊，重重帘幕，小枕欹寒玉。

试展鲛绡看画轴。见一片、潇湘凝绿。待玉漏穿花，银河垂地，月上栏干曲。
洛中送崔司业使君扶侍赴唐州
刘禹锡（唐代）

绿野芳城路，残春柳絮飞。风鸣骕骦马，日照老莱衣。

洛苑鱼书至，江村雁户归。相思望淮水，双鲤不应稀。
赠叠山先生
叶爱梅（宋代）

后土茫茫两屩行，纲常事重此身轻。
大江有士一人半，千载见君双眼明。
俯仰元无愧今古，英雄何必尽公卿。
早知莫卖成都卜，省得人知大隐名。
【商调】集贤宾_咏柳忆别恨
乔吉（元代）

咏柳忆别
恨青青画桥东畔柳，曾祖送少年游。散晴雪杨花清昼，又一场心事悠悠。翠丝长不系雕鞍，碧云寒空掩朱楼。揎罗袖试将纤玉手，绾东风摇损轻柔，同心方胜结，缨络绣文球。
【逍遥乐】绾不成鸳鸯双叩，空惊散梢头。一双锦鸠。何处忘忧？听枝上数声黄栗留，怕不弄春娇巧转歌喉。惊回好梦，题起离情，唤醒闲愁。
【醋葫芦】雨睛珠泪收，烟颦翠黛羞，殢风流还自怨风流。病多不奈秋，未秋来早先消瘦。晓风残月在帘钩。
【浪里来煞】不要你护雕，阑花甃香，荫苍苔石径纲。只要你盼行人终日替我凝眸，只要你重温灞陵别后酒。如今时候，只要向绿阴深处缆归舟。
鹊桥仙（留题安福刘氏园）
赵善括（宋代）

花腮百媚，柳丝千尺，密影金铺碎日。过云微雨报清明，半天外、烟娇雾湿。

当歌有恨，问春无语，笑我如何久客。小园归去又残红，便□地、飞觞尚得。
瓶中梅杏二花
杨万里（宋代）

梅花耿耿冰玉姿，杏花淡淡注燕脂。
两花相娇不相下，各向春风同索价。
折来双插一铜瓶，旋汲井花浇使醒。
红红白白看不足，更遣山童烧蜡烛。
洞仙歌 其二 汗
潘榕（清代）

悄闻芗泽，恰露痕肌印。颗颗明珠细圆润。更鲛丝揾罢，麝粉糁馀，添得那、一种可人风韵。

试柴胡饮子，额角心窝，透了微微小娇病。春雪被池融，不耐郎偎，渐泛泛红潮腮晕。

正好倩、柔荑手摩挲，便滑腻如酥，暖香成阵。
酬杨左司
释居简（宋代）

蜜花小春操，自笑雪萼迟。中有千斛香，半点不自私。

逮兹良月半，著得鲜风吹。吹作群卉先，以庆此段奇。

悠然一临风，粲然一解颐。孤芳尔何事，要结斯人知。

紫荷乡来橐，綵庭亲付衣。今兹玉笋班，默赞元化机。

不知春几何，但见物自怡。蔼蔼蒸粹和，荡荡生华滋。

问之何因尔，有以润色之。善颂继善祷，试听舆人辞。

亦既多寿祉，颂祷夫奚为。盍观舆人心，以尉舆人思。
牢落
刘克庄（宋代）

牢落吾何恨，先贤未免穷。
宁为田舍子，不作国师公。
萤影穿窗隙，蛩声出壁中。
残书殊有味，读到角吹终。
寄怀瑞凤纶分转 其二
丘逢甲（清代）

新辟王通讲学庐，许分徐福逸篇书。舳舻转海无消息，孛彗经天有扫除。

万里共传封事上，百年休悔树人疏。自惭冷坐河汾席，将相终思为国储。
田家 其九
华岳（宋代）

麦饭瓜虀及早催，田夫双眼望侬来。
油盐不倩傍人带，日午痴儿犹未回。
大涤洞
叶漙（宋代）

青山曲折锁瑶扉，俗客频劳揽芝衣。
更看临流轻指顾，翠蛟化作玉龙飞。
西江月 其一
吕岩（唐代）

著意黄庭岁久，留心金碧年深。为忧白发鬓相侵，仙诀朝朝讨为。

秘要俱皆览过，神仙奥旨重吟。至人亲指水中金，不负平生志性。
青玉案·龙香熏被罗屏绕
张榘（宋代）

龙香熏被罗屏绕。任窗外、风儿峭。鸳枕梦回鸡唱晓。丫鬟惊笑，琼枝低亚，错认梅花老。红炉兽炭装还倒。强梳洗、忙将黛眉扫。贪趁清欢争怕早。弓靴微湿，玉纤频袖，塑出狮儿好。
和韩子文
曾协（宋代）

寄迹惊殊县，论诗得胜流。
更容参往返，不恨此淹留。
绝唱终三叠，长谣拟四愁。
同游有陶谢，莫赋仲宣楼。
苏幕遮 其二
俞士彪（清代）

臂红轻，眉黛浅。髻上春幡，两个人谁健。寂寞昼长幽梦短。

閒倚红楼，袖冷雕阑暖。

别情深，诗思倦。剩酒残脂，和泪浇花片。春色不教来小院。

谁捲珠帘，放入双飞燕。
宿疏山
释绍嵩（宋代）

竹舆穿雨上疏山，寒涕重颐独掩关。
病客欲眠浑不寐，白猿啼在白云间。
次幽居
蔡槃（宋代）

却粒烧丹未有方，且逃人事住山房。
冷看桐叶含秋思，间扫苔花背夕阳。
墙壁遍题无酒句，衣裳多带捣茶香。
云深自是稀来往，婆饼一声清昼长。
杂咏一百首 其三十九 庞公
刘克庄（宋代）

采药栖迟稳，燃萁篡夺危。景升不爱子，却念德公儿。
胡长文给事挽词三首
范成大（宋代）

许国心如日，还家鬓未星。
四并供燕喜，万事付撄宁。
东牖樽犹湛，南园醉不醒。
凄凉招隐路，苔蚀履綦青。
好事近
朱敦儒（宋代）

猛向这边来，得个信音端的。天与一轮钓线，领烟波千亿。

红尘今古转船头，鸥鹭已陈迹。不受世间拘束，任东西南北。
系乐府十二首。寿翁兴
元结（唐代）

借问多寿翁，何方自修育。惟云顺所然，忘情学草木。

始知世上术，劳苦化金玉。不见充所求，空闻肆耽欲。

清和存王母，潜濩无乱黩。谁正好长生，此言堪佩服。
次韵章剑溪山居
真山民（宋代）

想无书赴陇，林鹤莫惊猜。
曳杖云同出，开檐山自来。
池堪供洗砚，篱不碍观梅。
静倚长松立，藤花点翠苔。
败荷
徐积（宋代）

有客方笑歌，谁人吟败荷。但言为秋惜，不道碍船过。

折柄刺芒在，乱丝根本多。江头浪如屋，今夜奈风何。
都堙遭热
宋伯仁（宋代）

融风何事入神州，一扫天衢万百楼。
莫为朱门夸炙手，又令赤百叹焦头。
诗人幸有湖山在，壮士能为富贵谋。
世事可惊言不尽，得休休处便休休。
二郎神 玉兰花饼
陈维崧（清代）

东风寂静。几树珠明雪映。低亚玉罗窗筛碎小，秋千影、阴晴难玉。

粉样衣裳休黦了，怕惹起、香闺春病。向花下、盈盈小摘，付与当垆说饼。

娇靓。薄抵蝉纱，圆踰月镜。想厨娘、指螺红一缕，牢丸上、纤痕犹凝。

粉残莫怅佳人命，相赏有、金尊绿茗。也省到鹃啼，万片飞琼，抛街填井。
晋江左宗庙歌二首 其一 歌太宗简文皇帝
王珣（魏晋）

皇矣简文，于昭于天。灵明若神，周淡如渊。冲应其来，实与其迁。

亹亹心化，日用不言。易而有亲，简而可传。观流弥远，求本逾玄。
呈李权郡
韩淲（宋代）

涧谷春前已见梅，爱闲能有几人来。香收冷蕊依篁竹，影落孤根琐翠苔。

吟动敢因呈和句，酒阑犹记得邻杯。谪仙今在黄堂里，还许寻芳使醉陪。
寿胡编校
刘黻（宋代）

岭根逢诞日，相对意如何。
直道遭时少，清贫得寿多。
仙茅丹已熟，邻秫味方和。
休说南冠事，穷通付浩歌。
题胡景颜双清堂
姚勉（宋代）

石滩江上一诗仙，家住双清小有天。
句里出奇超象外，人閒无事到吟边。
读骚长在滋兰畹，如客多留种秫田。
见说尚参颜栾处，今时谁似若人贤。
叔问纵步郊野得竹栽二小丛携以见分
程俱（宋代）

丛筠无尺长，气与西山爽。聊持内方丈，便作淇渭想。

会当冰雪馀，杰立千林上。自非岁寒人，谁与共幽赏。
登淮阴古城
徐积（宋代）

此城不可名甘罗，淮阴侯国冤忿多。其气郁郁而勃勃，遂令平地生嵯峨。
芗林五十咏·芙蓉沜
杨万里（宋代）

岸植木菡萏，池栽水拒霜。
那知一家种，同艳不同香。
携茶访徐彦醇助教
郭祥正（宋代）

蓬荜萧然一亩宫，生涯四壁有清风。乡闾高行终无玷，场屋遗才误至公。

书卷五车心尽记，年华八十耳犹聪。满杯雪液聊分酌，别后音尘岂易通。
草堂前芙蓉正吐口占数绝为别 其五
朱浙（明代）

不耐清秋怀远途，草堂坐觉旅怀孤。捲帘月上芙蓉影，便是人间送别图。
冶春口号七首
杨维桢（元代）

今年腊底无残雪，却是年前十日春。
骑马行春桥上路，密梅花日便撩人。
吴下逢春春思浓，不堪花日馆娃宫。
吴山青青吴水白，愁杀江南盛小丛。
见说昆田生玉子，海西还有小昆仑。
明朝去拔珊瑚树，龙气随飞过海门。
鲛卵兼斤传海上，海人一尺立阶前。
娄江马头天下少，春水如天即放船。
南朝宫体袁才子，更说西昆郭孝廉。
自是玉台新句好，风流无复数香奁。
湖上女儿柳叶眉，春来能唱黄莺儿。
不知却是青娘子，飞傍枇杷索荔枝。
西楼美人不受呼，清筝一曲似罗敷。
可无东厩五花马，去博西楼一斛珠。
一寸金 夏日傅去异邀饮观剧
梁清标（清代）

茉莉飞香，风满帘栊入轻毂。正琅玕昼展，纹生碧簟，冰盘高列，琅摇寒玉。

白堕樽凝绿。行厨进、露葵芳蔌。乐工是、内部梨园，锦罽蛮靴竞丝竹。

日永如年，门闲似水，何心问除目。喜主人情重，深杯避暑，词场对遣，清筵顾曲。

演到关情处，凭烧烬、两条银烛。歌声里、有客沾裳，疑听燕市筑。
閒中偶书
谢复（明代）

幽居少尘事，惬我究遗经。水色涵空碧，山光过雨青。

游鱼出复没，野鸟去还停。得失无心计，从人笑独醒。
寄王子坚时在寝丘治东皋
刘敞（宋代）

达人视天下，轻重如浮云。震雷不经听，虫飞宁足分。

吾慕庞德公，谷口自耕耘。身世两相弃，放言麋鹿群。

此风久难尚，之子今复闻。我亦问津者，滔滔远惭君。
满江红·雨涩风悭
洪迈（宋代）

雨涩风悭，双溪閟、几曾洋溢。长长是、非霞散绮，岫云凝碧。修禊欢游今不讲，流觞故事何从觅。待它时、水到却寻盟，筹输一。燕舞倦，莺吟毕。春肯住，才明日。池塘波绿皱，小荷争出。童子舞雩浑怅望，吾人提笔谁飘逸。记去年，修竹暮天寒，无踪迹。
同二三子步溪上
李处权（宋代）

已恨春风过，犹欣夏日长。
莺喧桑已葚，燕乳麦初芒。
白发悲如许，青鞋乐未央。
归来安客舍，更有北窗凉。
与子坦子聿元敏犯寒至东园寻梅
陆游（宋代）

北风吹人身欲僵，老翁畏冷昼闭房。
梅花忽报消息动，意气山立非复常。
二儿一孙奉此老，瘦藤夭矫凌风霜。
幽禽白颊忽满树，似与我辈争翱翔。
沟绝无声冻地裂，耿耿寒日青无光。
归来相视不得语，小榼一写鹅儿黄。
邑人李子宽公绰以所著十说及论孟解相示极有
孙应时（宋代）

少日胸中万丈虹，著书老尚有新功，
同乡我惜知君晚，善士天胡赋此穷。
无椁去年非孔鲤，有家何地客梁鸿。
秋风萧瑟行吟里，应有中郎识爨桐。
道室试笔
陆游（宋代）

明明行路有神仙，世土求仙却不然。
贪冒苦多廉让少，恐君未得尽天年。
仙霞岭次徐意一参政韵
周密（宋代）

不知天已近，但觉众山微。世道古来险，客行何日归。

旧游青鬓改，故国白云飞。今日重登眺，悠然悟昨非。
雨后出城马上作
林之奇（宋代）

既雨天气佳，微云淡如扫。
欲寻烟际钟，骑马河边草。
紫椹饱黄鹂，人家夏蚕老。
田妇踏缫车，隔篱语音好。
嗟我一何愚，读书浪枯槁。
不及此中人，终年客长道。
人日集蟆颐视堰
李石（宋代）

大江拆两股，小江分一支。
秋水七八月，老蟆喜持颐。
往往自夸大，未觉海若嗤。
灌溉虽小惠，湮溺已可危。
父老指水迹，栖苴挂林枝。
高田混坑谷，漠漠沙风吹。
城堞不数步，长堤漫委蛇。
我非河洛想，颇为梁益悲。
神禹岂不到，吾蜀几为池。
人日有故事，敢后壶浆期。
野叟馈鱼兔，鼓舞亦致词。
一笑谢父老，何由救民饥。
但得麦早熟，眼底无疮痍。
老守为尔醉，灯火江之湄。
老蟆亦放光，跳月天南垂。
赠罗汉院志远上人
董嗣杲（宋代）

披缁受业在淮南，不觉流年七十三。
罗汉院中馀古柏，将军坟上落枯杉。
缠绵宿病逢奇药，收拾颓年坐破龛。
自说旧栖真佛境，罗田山里毒龙潭。
送梁著作宰兴平
宋祁（宋代）

班马萧萧祖帐阑，晓参横影送征鞍。
春归花树排初荠，天废关泥落旧丸。
乳雉群飞郊柘密，秘鱼双合省芸乾。
霸陵草色无深浅，试为南登一望看。
至灌溪予瑰老二首
王炎（宋代）

食肉定知非虎颈，腾身自笑不鸢肩。
相逢莫话青云事，借我清风一枕眠。
离合诗赠张监阁老（一作以离合诗赠秘书监张荐）
权德舆（唐代）

黄叶从风散，暗嗟时节换。忽见鬓边霜，勿辞林下觞。

躬行君子道，身负芳名早。帐殿汉官仪，巾车塞垣草。

交情剧断金，文律每招寻。始知蓬山下，如见古人心。
次韵李公择送新赐龙团与黄学士三绝句
苏颂（宋代）

黄金芽嫩先春发，紫碧团芳出焙来。
闻说采时争节候，喊山声动甚惊雷。
山行赞
释了惠（宋代）

入火不燎眉，溺水不湿衣。
目前巘嶮，脚下平夷。
纵移千百步，此节不曾移。
次韵徐太博
方岳（宋代）

芦荻花寒山月小，西风吹雁又江南。
夜谈往事六太息，老觉吾侪七不堪。
举世人情如格五，平生分量等朝三。
次山亦复漫吾耳，清梦何曾到四参。
暇日弄笔戏书
陆游（宋代）

天地为我庐，江山为我客。
北斗以酌酒，恨我饮量窄。
人生但闭户，乌用分菽麦。
赠君玉四方，愦愦无皂白。
襄阳咏史 其二十二 夫人城
李俊民（金朝）

见说韩门素识兵，故知西北势先倾。未应有子如豚犬，何在夫人自筑城。
路舍人客居太湖东山三十年,寄此代柬
顾炎武（明代）

翡翠年深伴侣稀，清霜憔悴减毛衣。
自从一上南枝宿，更不回身向北飞！
送云扶妹归扬州 其四
袁机（清代）

清风林下说才华，久有诗名重谢家。学罢杭州大梳裹，又弯新髻插琼花。
次芜徽明诸公韵三首
李吕（宋代）

镜中已失旧时容，懒问春来白与红。
君为花愁成独醉，余醅何惜命邻翁。
北山
伯颜（子中）（元代）

平川杨柳翠依微，暖日游丝挂绿扉。啼鸟不知江国变，多情到处劝人归。
踏莎行 庚午三月十一曰，梦见桃花数十株，落红乱飞。
陈曾寿（清代）

飘接梅魂，落先絮舞，缤纷万点桃花雨。斜阳影里不胜红，沉沉梦与斜阳去。

前度刘郎，去年崔护，伤心等是无凭据。林塘容有再来时，不辞泪眼长凝伫。
数日前伏蒙吴先生留饮旋辱尊什喜某之来谨依
强至（宋代）

昔荷齿牙论，今犹骨髓沦。
报知亏国士，高第滥门人。
墙仞欣重到，眉头为一伸。
却嗟夫子疾，是日卧漳滨。
春日怀临汝园
张耒（宋代）

西江逆上通清汝，凭仗双鱼致我词。
若向池边见鸿雁，为言春至苦相思。
次韵章婿道祖倧山居
葛胜仲（宋代）

我本丘壑人，负乘辄致寇。归来卧湖海，梦断三接昼。

尚馀忧国心，带眼日惊瘦。腾装居景山，飘飘云出岫。

门无长者辙，相见谁肯就。吾甥相国孙，款我裹粮糗。

禅关有圣解，已语则无咎。两庵同相攸，卜邻殆天授。

登盘无槟榔，客居必见宥。富贵应自知，不询唐举寿。
登絓月兰若忆玄之秀才
林鸿（明代）

离怀触景易消魂，况复寻云到法园。晴雪闭门深竹暝，夕阳鸣磬野藤昏。

林僧夜语多经梵，词客春游少屐痕。最忆玄晖羁璧水，凤台新咏与谁论。
和仁仲春日十绝
胡寅（宋代）

莫笑游人冷落时，风光流转不须疑。
去年草色空成恨，今岁花光又满枝。
余曾梦至一寺寺旁有塘甚广青山回绕不见一人风境凄冷今至育王寺宛然梦境也
陈曾寿（清代）

丹垣一角背寒塘，日落青山迤逦长。到此分明徵梦境，只应梦境更萧凉。
往浙西别王龟龄
孙文昭（宋代）

中原回首尚胡尘，世事徒惊日月新。
羁旅不堪频作别，壮怀虽大已甘贫。
南来求友传三益，西去论心有几人。
别后梦魂何处是，祗应来往慎江滨。
杪秋野眺有怀
徐岳（清代）

秋杪登高望，西风豁素襟。云开千嶂晓，乌合一峰阴。

白雪芦花岸，丹霞枫叶林。伊人何处所，谁与话知心。
省试一一吹竽（乾符二年）
黄滔（唐代）

齐竽今历试，真伪不难知。欲使声声别，须令个个吹。

后先无错声，能否立参差。次第教单进，宫商乃异宜。

凡音皆窜迹，至艺始呈奇。以此论文学，终凭一一窥。
感怀寄进士胡肃
宋庠（宋代）

离怀何事共凄然，云路无因著祖鞭。
赋苑竹荒沈旧赏，书邮梅老怨残年。
庄魂断处星垂地，楚思摇时水接天。
赵壹穷愁堪自笑，拟将文腹敌囊钱。
送旌德田宰
胡宿（宋代）

锦邑罢鸣琴，归涂指上林。柳鞭饶醉折，山馆胜游吟。

清誉时苗犊，离悰望帝禽。明庭趋觐日，优绩简宸襟。
马祖接石巩赞
释智遇（宋代）

草枯山欲冷，逗蓝往重云。
一箭无双中，何如射一群。
无题
张耒（宋代）

蔌蔌鸣叶下，初无风过之。
流年一如此，慷慨使心悲。
平日谈尧舜，立朝羞自私。
温炉暖老客，聊复此栖迟。
剡坑探梅
王铚（宋代）

岭上寒梅自看栽，山斜一半似屏开。
春寒点点枝头雨，为有东流水过来。
倦飞
陆游（宋代）

倦飞何意闭樊笼，冉冉年光过眼空。
酒尽不妨沽巷口，诗成多是在车中。
曾腰白羽心犹壮，不养丹砂颊自红。
所叹暮年交旧尽，灯前情话与谁同！
任昉引古诗论香泉
佚名（隋代）

安得香水泉，濯朗衣上尘。
石竺山二十咏
刘克庄（宋代）

力却帝尧禅，犹为颍水羞。
似曾洗渠耳，不可饮吾牛。
渔父诗四首 其三
赵蕃（宋代）

风色披披手欲龟，日光飐飐鬓成丝。只今网罟无穷利，乐在竿纶顾未知。
次韵潘德久舍人七月廿一夜喜雨五绝 其二
韩淲（宋代）

雨云低水夜微明，隐隐临平山上青。荷花菱叶不自已，摇动湿风时乱萤。
雪度井陉关与周石帆学士同用渔洋韵作歌
金德瑛（清代）

蓬莱宫出祭纸黄，秦晋蜀使车联行。滹沱渡后望险阻，渐觉山谷生苍凉。

燕赵古称多节义，齿冷隙末羞陈张。唐藩幽镇互割据，晋阳东面锁钥详。

阴云似凝古壁垒，玉屑忽洒征衣裳。群仙跨鹤羽节幢，浮空游戏乐未央。

舆夫轩前又轾后，滑汰侧足频堤防。旧关据隘尚中路，新关矗翠堆雷硠。

角声缥缈出雉堞，飞白点点旌旗扬。山农旧冬苦无雪，今喜麦陇滋不荒。

高低凿坏露门窦，一穴岂辨堂与皇。石田春冷迟垦作，枯草迸罅如针秧。

嗟尔谋生太局蹐，惭我传食随翱翔。不逢争战不耕戍，但骋笔墨含风霜。

峰回渐失韩信帜，出坎更吊兴唐王。
寒食元舆见要南楼把酒
郭祥正（宋代）

五马登城堞，平分载酒船。无家寒食客，小雨惜花天。

循抚恩何厚，飘零命最邅。閒愁不用遣，一醉暂成仙。
米家平远
释居简（宋代）

树岂无根瘦立，云疑有蒂慵飞。好处不经人道，一家父子传衣。
宝冠寺
翁卷（宋代）

山多猿鸟群，永日绝嚣氛。
一涧水流出，几房僧共闻。
拄筇黏落趺，拂石动寒云。
谁昔来营此，寻碑看记文。
鱼亭驿
方回（元代）

黟县鱼亭驿，东莱阁老诗。
雨晴云气敛，峰古石形奇，
老眼经题奖，高风费咏思。
只惭无密竹，不似绍兴时。
青县访同年亓暄岩 其二
田同之（清代）

草草相逢傍绿莎，匆匆又复唱骊歌。眼明北海情如此，心逐南宫老奈何。

射雉台旁秋水阔，峭帆亭上柳枝多。殷勤折赠怜同调，勉拟乘槎一溯波。
次韵梁浃瑞芝
赵抃（宋代）

圣旦求贤野不遗，如公诸子定逢时。默期苑里留丹桂，喜向门前获紫芝。

香已与兰盈一室，饵当同术有三枝。昔年书牖曾呈瑞，报为登科众所知。
冷泉亭
方回（元代）

金鞍骤紫陌，讵识林下胜。
石苔为谁碧，我辈坐乃称。
丝毫无愧容，照此冷泉镜。
竹树亦如我，不与春色竞。
匏尊未用酌，一见百卢醒。
土囊发饕风，无波此终定。
革履汉臣心，恐未敌兹莹。
木杪夜月孤，庶其许相映。
怨词二首·其一
崔国辅（唐代）

妾有罗衣裳，秦王在时作。
为舞春风多，秋来不堪著。
确然雪中见过
朱松（宋代）

雨断雪将堕，天低云可攀。谁穿东郭履，来款山阴关。

故人金公子，身窭心甚闲。道机久纯熟，世味饱险艰。

一杯不可缓，软此双脚顽。未忘膜外境，忽涌胸中山。

白眼槩六合，谁云书生孱。万类宅天壤，细观真市阛。

攫金掩醉眼，倚门眩朱颜。哀哉儿女态，今古可笑讪。

坐令一世豪，偃蹇栖茅菅。先生谈天舌，久挂屋壁间。

置之且默坐，观我无所还。纷纷造物机，颠倒转愚奸。

于我何所歉，莫叹箪瓢悭。
春日杂兴集杜句 其一
边贡（明代）

二月已破三月来，百年多病独登台。支离东北风尘际，怀抱何时得好开。
缘识
宋太宗（宋代）

还淳返朴非用智，黄老之术何简易。
不衒聪明时俗清，尽使人人怀忠义。
密贱得之不下堂，单父得之公私利。
无为之道随时化，无为之道随时理。
若能可行，则清净矣。
摩诃池送李侍御之凤翔
武元衡（唐代）

柳暗花明池上山，高楼歌酒换离颜。

他时欲寄相思字，何处黄云是陇间。
九月二十五日奉皇太后还宫之作
弘历（清代）

园林秋老法宫旋，室处聊赓七月篇。一喜萱阶辉爱日，空悲椒壁惨冰天。

霜寒苑卉馀签菊，夜永宫壶数漏莲。即渐履长将献岁，芳辰未至已愀然。
柳梢青·笑菊欺梅
卢炳（宋代）

笑菊欺梅。嫌蜂却蝶，压尽寒荄。月下精神，醉时风韵，红透香腮。月工造化难猜。甚怪我、愁眉未开。故遣名花，凌霜带露，先送春来。
和魏桐城题三瀑泉赠汤洞卿 其二
王之道（宋代）

雨雹碎晴峰，珠玑泻石壁。势增九军勇，气压百夫特。

先生我辈人，一见愿自适。壮哉三瀑泉，表表尘外物。
次韵斯远见过三首
赵蕃（宋代）

形影相随一病身，穷愁忽忽又经春。
为传车辙来何自，知是君存寂寞滨。
山行
夏良胜（明代）

古林阴木欲无冈，孤棱冉郁撑穹苍。铮铮万籁惊残梦，阳乌走曜衣麻桑。

腔中湛湛无何有，川上晴光花间柳。老农日日理生涯，数口命悬田百亩。

野云洞口为谁开，青峰个个迎人来。大颠解我文学会，一肩稳挈诗囊陪。

二难四美一时集，许多眼界閒收拾。却费将军五万笺，笔锋扫秃烟犹湿。

洗觥命酌还自讴，山花笑上游人头。花香簌簌落酒魄，嘹嘹野鹤舒青眸。

春和却也有秋爽，不独兰亭解心赏。浪云今日非古人，德星昨夜禅关朗。
再次韵答节推司理
陈造（宋代）

人生行乐当及时，底用躭古仍癖诗。
老子平日汗牛载，五穷追逐不得辞。
罗帏围香击鼍鼓，食填巨壑酒如雨。
君看白面纨袴郎，不知经史何等语。
笑我蠹鱼尘简中，口角儒墨纷异同。
腹雷昼隐吟仰屋，诧向子墨收新功。
雪毛眵不自太恤，讥诃抵触取憎疾。
几人插羽上金銮，漫云九事八为律。
不如醇朴还吾天，抉肠剔肾谁汝怜。
且从酒徒趁落托，向来失计今差乐。
发临潼寄周箌云
沈钦韩（清代）

残烛映天曙，凉蟾犹在庭。泉边云气白，霜外草痕青。

古道飘牛铎，遥原纵鹘铃。怀人正有梦，峭茜隔梦屏。
咏八日诗三首 其一
支遁（魏晋）

大块挥冥枢，昭昭两仪映。万品诞游华，澄清凝玄圣。

释迦乘虚会，圆神秀机正。交养卫恬和，灵知溜性命。

动为务下尸，寂为无中镜。
慈云壁间有杨皓明叔崇宁甲申所题诗和者甚众
李流谦（宋代）

浮花眩眼朱成碧，关渠何事愁寂寂。
依旧渔竿入手来，老我江湖倦游客。
径须一醉抛青春，校量细故非高人。
茂弘雅量本不尔，几箑能障西风尘。
莼羹歌
李流芳（明代）

怪我生长居江东，不识江东莼菜美。
今年四月来西湖，西湖莼生满湖水。
朝朝暮暮来采莼，西湖城中无一人。
西湖莼菜萧山卖，千担万担湘湖滨。
吾友数人偏好事，时呼轻舠致此味。
柔花嫩叶出水新，小摘轻淹杂生气。
微施姜桂犹清真，未下盐豉已高贵。
吾家平头解烹煮，间出新意殊可喜。
一朝能作千里羹，顿使吾徒摇食指。
琉璃碗成碧玉光，五味纷错生馨香。
出盘四座已叹息，举箸不敢争先尝。
浅斟细嚼意未足，指点杯盘恋余馥。
但知脆滑利齿牙，不觉清虚累口腹。
血肉腥臊草木苦，此味超然离品目。
京师黄芽软似酥，家园燕笋白于玉。
差堪与汝为执友，菁根杞苗皆臣仆。
君不见区区芋魁亦遭遇，西湖莼生人不顾。
季鹰之后有吾徒，此物千年免沈锢。
君为我饮我作歌，得此十斗不足多。
世人耳食不贵近，更须远挹湖湘波。
过罗畴老故居有感二首 其二
李纲（宋代）

一别那知生死分，乱离重到德公门。雷张莲社旧同约，询惠沧洲徒有言。

江海凄凉人已远，园林萧瑟剑空存。我来痛恨匆匆去，宿草无因奠一樽。
以乐府题作唐体五首 其一 昔昔盐
陈子升（明代）

鸳鸯楼下乌欲栖，玳瑁梁间燕吐泥。月晕圆随汉东蚌，天河倾向汝南鸡。

万方仪态华镫出，一笑横陈翠帐低。愁见晓鸿征塞北，不知天将定辽西。
溯婺溪同年雍尧佐周尧夫同王与道尚书子侄拿舟来迓
王十朋（宋代）

路入双溪暑气清，故人短棹远相迎。隔船认我疑非我，白发当时尚未生。
次韵雨丝云鹤二首
黄庭坚（宋代）

烟云杳霭合中稀，雾雨空蒙密更微。
园客茧丝抽万绪，蛛蝥网面罩群飞。
风光错综天经纬，草木文章帝杼机。
愿染朝霞成五色，为君王补坐朝衣。
鹧鸪天
周紫芝（宋代）

花褪残红绿满枝。嫩寒犹透薄罗衣。池塘雨细双鸳睡，杨柳风轻小燕飞。

人别后，酒醒时。午窗残梦子规啼。尊前心事人谁问，花底闲愁春又归。
二十夜起对月怀斯远成父 其二
赵蕃（宋代）

虫鸣切切故关听，重感跳丸去不停。不足有馀空岁计，书来吾友愧丁宁。
客中月夜
萧澥（宋代）

茅柴白白两三杯，客里情怀旋旋开。
正喜江头风月好，却缘风月又愁来。
己亥杂诗 其一
黄遵宪（清代）

我是东西南北人，平生自号风波民。百年过半洲游四，留得家园五十春。
早行
刘应时（宋代）

登舆睡思尚昏昏，斗柄衔山月在门。
鸡犬未鸣潮半落，草虫声在荳花村。
赞痴绝和尚
释心月（宋代）

破蛰之雷，指南之龟。
斫圆玉斧，刮膜金篦。
噫，非师而谁。
暮春山行
陈纪（宋代）

不具看花眼，萧然绿暗邨。
贫来疑笔砚，老去信乾坤。
日澹树无影，潮回草有痕。
诗成鸥没处，鸦外又黄昏。
湘灵侄见示十月杂感，依韵和答
钱龙惕（明代）

年华已是劫灰残，欲觅逃名七里滩。谁篡鸿飞高冥冥，休歌牛角夜漫漫。

骑驴自称襄阳帽，漉酒长欹栗里冠。千树芦花数行雁，天涯寒月许同看。
优隆主眷酬耆旧芸阁宸章赐绮筵赋得二月春风似剪刀
玄烨（清代）

春居别墅少人喧，煦育深知造化恩。雪净梅花舒绿萼，霜轻柳带拂朱垣。

和风宇宙严寒解，暖日亭皋物色繁。无欲自然得静理，丹颜已过白须存。
二月初七日寿溪十绝
刘克庄（宋代）

锁却藏舟屋，丁宁勿浪开。
渔郎最饶舌，曾去引人来。
如此江山·戊戌北上
魏元戴（清代）

东风著意催帆挂，妒杀一庭欢聚。元夕灯红，金尊酒碧，刚寿坡公初度。

淋漓激楚。笑十载荒唐，请缨无路。花好长安，等闲色养高堂负。

且唱大江东去。怅澜翻渤澥，澄清谁许。万里计偕，祖鞭争著，欲答太平时数。

苍茫北顾。慨王气葱茏，半迷尘土。知道诸君，各有金门赋。
题三月梅花卷
黄庚（元代）

纷纷姚魏家，颜色竞妩媚。
人方眩春华，乐皇出古意。
素花饰鼎眩。缟袂立苍翠。
犹如喧啾中，孤凤忽呈端。
岿然山林尊，坐使从芳愧。
琴川图
释元肇（宋代）

胜处著幽亭，烟林四望平。高山千古意，流水七弦情。

偃室犹堪仰，虞风旧有名。丹青难下手，松竹自传声。
春水满泗泽
朱元璋（明代）

阳舒阴畅泽盈流，不卜应当大有秋。春雨花红林木盛，晓晴岩紫气岚浮。

江皋钓艇蓑翁乐，云谷山人鹤仗悠。麦已蟠科烟禁日，呢喃燕语祝皇猷。
戏谏司语
佚名（唐代）

韩谏议虽分左右，归拾遗莫辨存亡。
过淀湖泊石浦
程玄辅（宋代）

沙蒲偃秋风，湖云藏夕雨。
何处远行人，飞帆下石浦。
宋帅移厨就市楼并饭胡黎州
项安世（宋代）

天明喜气满沙头，小队行厨下楚楼。
太白稳归云阙去，德星聊楚雪山游。
澹翁不为重溟怯，令子何辞九折愁。
荣杀上官穷观主，助公持酒记觥筹。
予寓居麻子山自入冬以后大小雪凡十馀作传闻平地已有春意而兹山偪腊复雪寒威特甚
张嵲（宋代）

荒山绝顶受春迟，几见冰花散陆离。江国凝思唯把酒，云林注目又成诗。

修篁压路增幽意，初月临空耿素姿。宁有扁舟可乘兴，柴门惆怅独移时。
清平乐·啾啾唧唧
陈德武（宋代）

啾啾唧唧。夜夜鸣东壁。如诉如歌如涕泣。乱我离怀似织。画堂帘幕沈深。美人睡稳香衾。懒妇知眠到晓，尔虫枉自劳心。
秋怀呈景仁
司马光（宋代）

草木正蕃庑，孰知天地秋。
况兹宿雨余，景气益和柔。
消摇愧簪绂，梦想怀林丘。
兹志久未果，素发今已稠。
仰视白日光，浩荡浮云流。
安得黄秸羽，陵风千里游。
初五夜城外火初六午城中复火
郭之奇（明代）

燎原何事倚春城，谁使炎炎日夜明。上客何功徒烂额，自他有耀独关情。

夏馀烬在畴相合，陈后灰然孰并京。寄语青阳休泄泄，时膏速向晓云行。
两朱阁－刺佛寺浸多也
白居易（唐代）

两朱阁，南北相对起。借问何人家，贞元双帝子。

帝子吹箫双得仙，五云飘飖飞上天。第宅亭台不将去，

化为佛寺在人间。妆阁伎楼何寂静，柳似舞腰池似镜。

花落黄昏悄悄时，不闻歌吹闻钟磬。寺门敕榜金字书，

尼院佛庭宽有馀。青苔明月多闲地，比屋疲人无处居。

忆昨平阳宅初置，吞并平人几家地。仙去双双作梵宫，

渐恐人间尽为寺。
喝火令 园中小坐，简抱珠妹
俞庆曾（清代）

梅熟愔愔雨，花飞飒飒风。一般杨柳绿阴中。少个伊人笑语，寂寞好帘栊。

幽谷兰香远，新簧翠影浓。金钱卜得喜相逢。不信今朝，不信路千重。

不信花前灯下，不信不思侬。
西江月
卢炳（宋代）

残雪犹馀远岭。晚烟半隐寒林。溶溶春涨绿波深。时有渔人钓艇。

倚岸野梅坠粉。蘸溪宫柳摇金。凭栏凝伫酒初醒。料得谁知此景。
庐山五猗 其五
洪咨夔（宋代）

猗若人兮深衣，万钟不为泰兮一箪而遁肥。溪之清兮不受淄，月离离兮风披披。

芙蓉兮涉采，欲淡兮心夷。驾言兮何之，羲文兮与归。
岁暮书事十二首
张耒（宋代）

陈叶不肯堕，冻醪凝未融。
寒林晴有影，霜日冷无风。
许国片心壮，劳生双鬓蓬。
功名任愚智，万事古今同。
临江山（秋夜怀人）
陈克（宋代）

老屋风悲脱叶，枯城月破浮烟。谁人惨惨把忧端。蛮歌犯星起，重觉在天边。

秋色巧摧愁鬓，夜寒偏着诗肩。不知桂影为谁圆。何须照床里，终是一人眠。
过澎湖屿
景考祥（清代）

渺矣澎湖屿，海中天一涯。岛开环四面，民聚约千家。

风剥山无树，潮侵石有花。捕鱼生计足，不解植桑麻。
送奉符县监酒税孟执中借职
石介（宋代）

东西两处各天涯，去国还乡喜又嗟。
邹峄山藏孟子宅，海棠花落蜀王家。
深知周道非彝酒。可罪唐臣乞税茶。
三载此心无一事，闻经绛帐日常斜。
次韵答晁以道见赠二首
苏籀（宋代）

玉井之泉汲又新，腐陈收拾已空囷。
铁牛城下三年眼，剨见仇池社里人。
乙亥闰十二月重改仍至元
黄镇成（元代）

玉殿垂衣俪典坟，矞云承泽浃乾坤。归馀不数秦终闰，纪历重瞻汉后元。

万里耕桑环海域，一溪渔钓老烟村。愿闻龚鲁为州邑，亦欲承风造羡门。
颂古七首
释慧性（宋代）

当阳利剑斩狸奴，刃下翻身会也无。
脱下草鞋头戴出，石人吞却洞庭湖。
邯郸侠少年
郑鏦（唐代）

夜渡浊河津，衣中剑满身。兵符劫晋鄙，匕首刺秦人。

执事非无胆，高堂念有亲。昨缘秦苦赵，来往大梁频。
黄涅槃谶
佚名（唐代）

先打南，后打北，留取清源作佛国。
题孙宫允园亭用马司业韵三首 其三
王慎中（明代）

避地歌招隐，耽幽此卜居。词华二陆后，形胜六朝馀。

山鬼窥青管，江妃扈赤书。悠然东壁下，宛挂两银鱼。
老农十首
曾协（宋代）

儿孙力作莫辞勤，仁政如天四海春。
尽说干汤功已就，泽流莘野并耕人。
句 其四
张镃（宋代）

已从槐借叶，更染菊为裳。
酌别张子元二首
李昴英（宋代）

南士如君几，妙处方寸境。
撑肠五千卷，落笔擅三影。
喜谈狂朱云，耻作谀谷永。
忧时点髭雪，未肯疎镊镜。
摩挲匣中龙，起视斗牛耿。
每同画灰语，寒夜僮仆屏。
吾侪期岁晏，世俗任炎冷。
江亭挥别酒，谑笑斗机警。
景文兄弟情，亩异禾同颖。
日边多便驿，频书来越岭。
延津待渡寄仲温参议
杜仁杰（元代）

一望河平一慨然，战尘如雾水如天。要知别后思君处，长在孤城落日边。
寄章允载兼柬项思复
宋璲（明代）

忆昔到京畿，与子寓官廨。
一见即相欢，不翅旧交快。
维时困道涂，驱车久行迈。
忽逢弛担初，欣若身脱械。
握手坐氍毹，软语慰疲惫。
情投比粘胶，意惬甚搔疥。
项君数过余，滞下喜方瘥。
三人互谈噱，何殊合紏繣。
骖镳出游衍，古迹探奇怪。
路入青莲宫，驻足听梵呗。
薄晚始旋邸，倾倒形忘瘵。
周详论书谱，从容说诗派。
凡习尚浮华，遗音日已坏。
作者固繁夥，咸韶混夷韎。
澜倒并波随，畴能捄危败。
顾余樗散材，频年处卑隘。
枘凿乖方圆，甘遭世俗卖。
人将竞嘲讥，子乃敦教诫。
苦言加箴规，默默使心解。
酒酣示新篇，辞源极滂湃。
却类任公子，投竿下群犗。
应知艺嘉禾，薅治绝稊稗。
读之神骇惊，秋蛩罢嘶喝。
政图藉薰陶，别还隔遥界。
欲叩寝食安，但复占爻卦。
浦汭守衡茅，无从豁蒙瞆。
譬诸铁在炉，伊谁鼓风鞴？况乃患沉疴，躯命犹纤芥。
侵寻阅暑寒，孱弱乏刚夬。
精神尽凋耗，面目多肿哙。
布衾暖阁眠，药贴晴檐晒。
年来获告瘳，书斋仍扫洒。
猿鹤亦争庆，似索烟霞债。
缀赋咏雕虫，攻篆学垂薤。
有时看飞泉，四山寂无{口大}。
思取古遗经，一览适炙嘬。
兰膏继日晷，矻矻警昏懈。
视已常欿然，进业惭质。
志须成丝枲，未能脱菅蒯。
笃信宴安中，怀毒剧蜂虿。
蚤暮自深省，此语谅非祼。
近闻子亦归，亲朋乐情话。
千里感贻书，殷勤驰一介。
而翁幸康强，愧缺床下拜。
执简立台端，百壬不敢噫。
道远竟莫前，动若飞翮铩。
岁月无停裛，季秋倏已届。
篱菊傍云肥，江山日如画。
轩车几时来，夜雨一灯挂。
明德正可崇，相期各云劢。
次韵吉老十小诗 其六
黄庭坚（宋代）

佳人斗南北，美酒玉东西。梦鹿分真鹿，无鸡应木鸡。
逸民诗 其一
沙张白（清代）

天地一邮传，百岁亦过客。踯躅古与今，劳劳事行役。

生忧在富贵，死忧在竹帛。于中有逸民，遗世而独立。

抱名逃空山，不愿入载籍。斯人苟不存，天地削颜色。
罗浮山下人家 其二
丘逢甲（清代）

深山深处破茅堂，大袖长衫半道装。八九村童围一席，孝经教到庶人章。
百字令 同叶叔达饮碧螺盦
梁鼎芬（清代）

无聊有恨，正荷花时候、春愁都热。约个酒人添个影，捲起缃帘望月。

雪藕丝长，剥莲心苦，此意吾能说。隔窗鹦鹉，为谁也自饶舌。

又到酒倦灯阑，绿茶初酽，越色瓷杯洁。细数年华惊一昨，各有情怀悽绝。

春草秋花，神仙儿女，甚事无完缺。凭他铁笛，一声吹上云裂。
逢漳州崔使君北归
张蠙（唐代）

在郡多殊称，无人不望回。离城携客去，度岭担猿来。

障写经冬蕊，瓶缄落暑梅。长安有归宅，归见锁青苔。
访遁野老梅
陈梓（清代）

霁旭破薄雾，短棹缘疏林。十里冰胶舟，泊岸闻青禽。

老梅我素交，隔岁重追寻。白朽龙蜕骨，黄凋蚁攒心。

屹屹冰雪躯，南渡沿至今。可怜七载间，酸风伴清吟。

率尔舍君去，回首烟霞深。东家酒新篘，暂留向我斟。

绕树一徘徊，自伤雪鬓侵。欲别聊折枝，古香逗衣襟。
春日三会闲行
苏钦（宋代）

风摇陇麦东西浪，春入郊原远近花。
闲趁溪流到村曲，断垣乔木两三家。
游鼓山题天风海涛亭
蒲寿宬（宋代）

翛翛白发倚栏干，笑仰高峰巾袂仙。但见烟霞相远近，不知宇袂有中边。

宦途人在非凡境，客里身游极乐天。自叹情怀今潦倒，重来未识是何年。
晦日陪侍御泛北池
岑参（唐代）

春池满复宽，晦节耐邀欢。月带虾蟆冷，霜随獬豸寒。

水云低锦席，岸柳拂金盘。日暮舟中散，都人夹道看。
风雨观桥于河西遂观莲于吕将军园亭嘉宾胜会与是用乘奉次骝山道长原韵八首 其二
符锡（明代）

老树团高荫，群峰矗四围。海榴窥户发，沙鸟近人飞。

隔座鸣笳筦，凌风透葛衣。莫惊梁燕语，谁是并谁非。
送姚侍御奉命之湖广清戎
湛若水（明代）

吾闻国大事，惟在祀与戎。和协神人际，诰尔治平中。

吾皇古圣神，礼乐政一新。郊庙焕古制，戎政咨廷臣。

帝曰御史姚，虞尔有风标。维尔多才敏，理戎维尔优。

遍历湖南北，爬梳与搜剔。如发乱思栉，如身疡欲释。

前年水旱荒，将御失其粮。枵腹出死命，十室五逃亡。

调停在大手，往哉念不忘。
水调歌头（寿常州刘守）
翁溪园（宋代）

丹鹤结青士，玄鹿待苍官。寿仙堂下，应伴凫舄戏斑。麟记当年绣绂，燕剪今朝彩胜，淑气逐椒又盘，孕毓阳和粹，独占一春先。

平淮了，勋业盛，傲东山。中原犹待经略，趣诏凤池还。更数尧阶五荚，又上华封三祝，千载圣须贤。即拜玉枝赐，长冠紫宸班。
燕赵多佳人
佚名（两汉）

燕赵多佳人，美者颜如玉。
被服罗裳衣，当户理清曲。
音响一何悲，弦急知柱促。
驰情整巾带，沉吟聊踯躅。
思为双飞燕，衔泥巢君屋。
癸亥民情 其二
龚诩（明代）

骤雨狂风日夕并，农夫泪眼几时晴。中秋赏客南楼上，唯恨顽云蔽月明。
挽施州使君钟公
喻良能（宋代）

弱冠为儒世所推，中年事业更环奇。
才名屡致诸公荐，谠论深蒙睿主知。
郡政坚强同薤水，行囊萧瑟似琴龟。
只今惟有清江路，父老相逢说去思。
呈游子明二首
赵蕃（宋代）

安仁山水县，令君文章伯。
林深兰自吐，川媚珠所宅。
弦歌导斯民，传舍阅过客。
口虽绝雌黄，眼顾分青白。
挽彭子从郎中
王庭圭（宋代）

岭北岭南持使节，湖西兼总大农钱。庙堂正赖持国计，蓬岛祗为蜕骨仙。

郎省尚虚丹禁地，铭旌忽上洞庭船。衣冠不许挂神武，端谓犹堪济巨川。
家瑞陔进士寄诗问近况次韵奉答
陈锡金（清代）

瀛壖宿梦醒春婆，风雨空山一啸歌。老蠹生涯书少味，閒鸥世界水犹波。

敢嫌蜗室三间小，幸免鹑衣百结多。莫问辋川近消息，半龛灯火病维摩。
荆江渔父竹枝词九首和夔师□侍郎韵为荆师范
项安世（宋代）

八歌渔父意难忘，愿见寿域通八荒。
只开云梦一稊米，何似浑佥开太仓。
闻韶亭
华镇（宋代）

重华祠宇下，危构压山椒。壁石因天设，茨茆得旧条。

云山排笋簴，风竹度笙箫。想见来仪羽，飞飞下泬寥。
楼居狂吟
吴龙翰（宋代）

楼间丹壁富藏书，误学相如卖子虚。
何不买牛勤教子，邵平瓜地要人锄。
燕燕于飞
朱诚泳（明代）

燕燕何处来，营巢寻旧主。斜冲碧柳烟，低掠青芜雨。

逐絮绕回塘，衔泥过远浦。汉灰无复然，莫效当时舞。
句
杜伟（唐代）

忽睹邢武辞，泠其金石备。
贺九岭晚归
一雨法师（明代）

半月足未出，空林叶渐稀。
偶随秋草去，便趁晚云归。
路逼沙穿履，松明影照衣。
行行转山峡，已见竹间扉。
寄南安鹿宰
王十朋（宋代）

春秋重复古，二贤还旧祠。直道不终废，高风宜见思。

古墓出荆榛，孤亭起颓隳。更将碧纱笼，覆护端明诗。
鹧鸪天（同前）
向子諲（宋代）

说著分飞百种猜。泥人细数几时回。风流可惯曾孤冷，怀抱如何得好开。

垂玉箸，下香阶。凭肩小语更兜鞋。再三莫遣归期误，第一频教入梦来。
满江红·牡丹
彭元逊（宋代）

翠袖余寒，早添得、铢衣几重。保须怪、妍华都谢，更为谁容。衔尽吴花成鹿苑，人间不恨雨和风。便一枝、流落到人家，清泪红。
山雾湿，倚熏笼。垂㔩叶，鬓酥融。恨宫云一朵，飞过空同。白日长闲青鸟在，杨家花落白苹中。问故人、忍更负东风，尊酒空。
得官竹轩书并团问山俞朴人韩柳村李南阿诗却寄
陈燮（清代）

一别烟沙隔鹭朋，离忧常是触行縢。梅花江国风前笛，酒市金行雪后镫。

道远难凭麟角管，情深初寄鹄纹绫。披函百读怀人句，消尽床头酒数升。
漾备道中
童轩（明代）

十载驰驱不暂休，乂衔君命到南陬。凉蝉细雨疏槐晚，疲马西风落叶秋。

万里有家恒作客，一官多累谩成忧。平生事业知何在，孤负沧浪旧钓舟。
呈陈崇青求娱亲堂三大字
王灼（宋代）

椒柏浮觥盘列辛，今年春晚去年春。
五侯门下正多事，九老图中只一人。
健笔横飞鸾体态，单颜长炼鹤精神。
会看天上丝纶下，卫武还朝秉国钧。
思蜀
陆游（宋代）

玉食峨嵋栮，金齑丙穴鱼。
常思晚秋醉，未与故人疏。
白发当归隐，青山可结庐。
梅花消息动，怅望雪消初。
仲春八日自成都起程度剑阁
程公许（宋代）

萧寺深居稳，春深殊未知。偶然成远役，犹幸及芳时。

麦浪含风软，花光眩日迟。客行无复恨，随处可寻诗。
景泰陵
袁枚（清代）

雨帝当年一曲阑，西山藁葬草漫漫。
目夷守国才何大，叔武迎君事本难。
金锁门高星象动，玉连环小泪珠乾。
阿兄南内如嫌冷，五国城中雪更寒。
滟滪堆赋并序
苏轼（宋代）

世以瞿塘峡口滟滪堆为天下之至险，凡覆舟者，皆归咎于此之。以余观之，盖有功于斯人者。夫蜀江会百水而至于夔，弥漫浩汗，横放于大野，而峡之大小，曾不及其十一。苟先无以龃龉于其间，则江之远来，奔腾迅快，尽锐于瞿塘之口，则其崄悍可畏，当不啻于今耳。因为之赋，以待好事者试观而思之。

天下之至信者，唯水而已。江河之大与海之深，而可以意揣。唯其不自为形，而因物以赋形，是故千变万化而有必然之理。掀腾勃怒，万夫不敢前兮，宛然听命，惟圣人之所使。

余泊舟乎瞿塘之口，而观乎滟滪之崔嵬，然后知其所以开峡而不去者，固有以也。蜀江远来兮，浩漫漫之平沙。行千里而未尝龃龉兮，其意骄逞而不可摧。忽峡口之逼窄兮，纳万顷于一杯。方其未知有峡也，而战乎滟滪之下，喧豗震掉，尽力以与之斗，勃乎若万骑之西来。忽孤城之当道，钩援临冲，毕至于其下兮，城坚而不可取。矢尽剑折兮，迤逦循城而东去。于是滔滔汩汩，相与入峡，安行而不敢怒。

嗟夫，物固有以安而生变兮，亦有以用危而求安。得吾说而推之兮，亦足以知物理之固然。
再次韵杨宰七首
陈造（宋代）

枣饤菘葅不阙供，露莲何啻剥千蓬。
迎秋更有苍虬卵，邀勒斜阳未肯红。
送元
刘禹锡（唐代）

重叠稽亭路，山僧归独行。远峰斜日影，本寺旧钟声。

徒侣问新事，烟云怆别情。应誇乞食处，踏遍凤凰城。
望行人
朱诚泳（明代）

一自儿夫去，天涯信息稀。无缘完破镜，空自寄寒衣。

未死魂先断，相思梦欲飞。化作山头石，终天待尔归。
渔者 其四
黄裳（宋代）

水云生计有谁拘，烟雨蟾光已自娱。得丧与鱼同所遇，垂纶何似且施罛。
过采石有怀李白及过彭蠡有怀陶令 其一
韩守益（明代）

制作隆中古，寥寥大雅音。文章关有道，天地岂无心。

白也才何逸，时哉陆易沉。蛾眉亭外月，还照大江浔。
司空平章军国事赠太师开国正献吕公挽辞五首
苏颂（宋代）

自叹羁屯世少同，平生知己莫如公。
早参直谅多闻数，晚入坯陶一器中。
存殁交情成契阔，晤言名理谩研穷。
追思五十年前会，已识河东父祖风。
别李宰
陆文圭（元代）

句曲一山县，东西俱百里。
三茅地有灵，出宰多才美。
前有赵与地，今有程与李。
李为山东望，声价高莫比。
清明一古镜，冷浸玉泉裹。
敏哉制锦手，洗谷鸣琴耳。
仁心非诉誉，直道不容毁。
慈姁牧细民，谦撝揖多士。
学馆盛文风，讲席究经旨。
有客东北来，空斋兀书几。
弹铗笑冯欢，下榻惭孺子。
乐虽足一瓢，饱不望四簋。
既为邑之氓，是亦吾所耻。
饥饿欲赒之，餽{左食右尽}斯受已。
将归重回首，决去负知已。
冉冉楚山云，悠悠断江水。
贤者之孝二百四十首·南陔孝子
林同（宋代）

为养还相戒，南陔昔有诗。
都卢这个意，焉用补亡为。
寿丞相
任希夷（宋代）

何许生贤踵世官，十洲风物四明山。
股肱光辅唐虞际，衮绣亲传父子间。
朝中措
朱敦儒（宋代）

先生馋病老难医。赤米餍晨炊。自种畦中白菜，腌成饔里黄齑。
肥葱细点，香油慢焰，汤饼如丝。早晚一杯无害，神仙九转休痴。
失题 其四
李彭（宋代）

纷纷眼界秃居士，却著云山坏衲衣。箴孔线蹊无量义，谁能于此顿知归。
北园步折梅寄君庸
黄庭坚（宋代）

林中破笑派雪雨，不著世间笑粉尘。
覆入晓风香满袖，无人同咏一枝春。
中秋望月呈诸友
胡仲弓（宋代）

长空万里琉璃滑，冰轮碾上黄金阙。清光烁尽满天星，桂枝摇落蟾蜍活。

故园此夕尽翘首，望杀阴精眼沥血。乌鹊绕树飞且鸣，世间昼夜无分别。

诗人兀坐冰壶中，清气萧萧透毛骨。玉箫何处招凤凰，更抱琵琶对风拨。

可人来赴今秋期，共举霞觞酌明月。醉边且尽今宵欢，后会相望隔闽越。
惜馀春慢 立夏日同徐方虎先生、王公佩同年、薛脩远、冒青若饮匿峰庐，有怀冒辟疆兄，时辟疆客吴门
许嗣隆（清代）

细麦垂花，圆荷吐叶，无计留春得住。半湾流水，一片孤城，步入夏云深处。

却喜酒坐琴言，帘影浮空，斜阳暗度。暮烟生、鬓影衣香缥缈，非花非雾。

漫回首、离思萦怀，歌残笛歇，四座停杯无语。风床卷幔，月槛笼纱，寂寂溪山谁主。

遥忆长亭短亭，芳草粘天，路迷前浦。料江南、杜宇频啼啼道，不如归去。
批赵氏卷
罗壮（宋代）

汗牛试卷浩无涯，刬尽雷同别一家。冰鉴不容心潦草，风檐宁复眼昏花。

嘉文似织鲛人组，健笔如轮虎士挝。收拾真才报天子，此行端不负皇华。
请息斋书事三首 其二
范成大（宋代）

刻木牵丝罢戏场，祭馀雨后两相忘。门虽有雀尚廷尉，食已无相休孟尝。

虱里趋时真是贼，虎中宣力任为伥。篱东舍北谁情话，鸡语鸥盟意却长。
天开图画亭
吴机（宋代）

天佑长淮岁屡丰，熙熙还与旧时同。
月逢元夕清光满，人在春时和气中。
自有仪真无此景，一新图画是新功。
与民共乐拚沉醉，蚤觉衰颜借酒红。
月下树影同石城赋
宗乘（明代）

了不异真树，枝枝生自空。
下檐云转影，摇壁野过风。
淡极如烟外，欹多似水中。
闲人古来少，心喻幸君同。
太子晋解(节选)
刘向（两汉）

晋平公使叔誉于周，见太子晋而与之言。五称而三穷，逡巡而而，其言不遂。归告公曰：“太子晋行年十五，而臣弗能与言。君请归声就、复与田，若不反，及有天下，将以为诛。”平公将归之，师旷不可，曰：“请使瞑臣往，与之言，若能幪予，反而复之。”

师旷见太子，称曰：“吾闻王子之语，高于泰山，夜寝不寐，昼居不安，不远长道，而求一言。”

王子应之曰：“吾闻太师将来，甚喜而又惧。吾年甚少，见子而慑，尽忘吾度。”

师旷曰：“吾闻王子，古之君子，甚成不骄，自晋如周，行不知劳。”

王子应之曰：“古之君子，其行至慎，委积施关，道路无限，百姓悦之，相将而远，远人来欢，视道如咫。”

师旷告善。又称曰：“宣辨名命，异姓恶方。王侯君公，何以为尊，何以为上？”

王子应之曰：“人生而重丈夫，谓之胄子；胄子成人，能治上官，谓之士；士率众时作，谓之伯；伯能移善于众，与百姓同，谓之公；公能树名生物，与天道俱，谓之侯；侯能成群，谓之君；君有广德，分任诸侯而敦信，曰予一人；善至于四海，曰天子；达于四荒，曰天王。四荒至，莫有怨訾，乃登为帝。”

师旷罄然。又称曰：“温恭敦敏，方德不改，开物于初，下学以起，尚登帝臣，乃参天子，自古而谁？”

王子应之曰：“穆穆虞舜，明明赫赫，立义治律，万物皆作，分均天财，万物熙熙，非舜而谁能？”

师旷告善，又称曰：“古之君子，其行可则，由舜而下，其孰有广德？”

王子应之曰：“如舜者天，舜居其所，以利天下，奉翼远人，皆得己仁，此之谓天；如禹者圣，劳而不居，以利天下，好与不好取，必度其正，是谓之圣；如文王者，其大道仁，其小道惠，三分天下而有其二，敬人无方，服事于商，既有其众，而返失其身，此之谓仁；如武王者义，杀一人而以利天下，异姓同姓，各得其所，是之谓义。”

师旷束躅其足，曰：“善哉，善哉！”

王子曰：“太师何举足骤？”

师旷曰：“天寒足跔，是以数也。”

王子曰：“请入坐。”遂敷席注瑟。师旷歌《无射》，曰：“国诚宁矣，远人来观，修义经矣，好乐无荒。”乃注瑟于王子，王子歌《峤》曰：“何自南极，至于北极？绝境越国，弗愁道远？”

师旷蹶然起，曰：“瞑臣请归。”

王子赐之乘车四马，曰：“太师亦善御之？”

师旷对曰：“御，吾未之学也。”

王子曰：“汝不为夫《诗》？《诗》云：‘马之刚矣，辔之柔矣。马亦不刚，辔亦不柔。志气麃麃，取予不疑。’以是御之。”

师旷对曰：“瞑臣无见，为人辩也，唯耳之恃，而耳又寡闻而易穷。王子，汝将为天下宗乎？”

王子曰：“太师何汝戏我乎？自太昊以下，至于尧、舜、禹，未有一姓而再有天下者。吾闻汝知人年之长短，告吾。”

师旷对曰：“汝声清汗，汝色赤白，火色不寿。”

王子曰：“然。吾后三年，将上宾于帝所，汝慎无言，殃将及汝。”

师旷归，未及三年，告死者至。